Teadvuseteaduse põhistrateegiaks on olnud teadvuse neuronaalsete korrelaatide (TNK) otsimine - soovitakse leida minimaalseid ajumehhanisme, mis on piisavad ühe või teise tajuobjekti teadvustamiseks. Näiteks millised on need ajumehhanismid, mis võimaldavad teadvustada tähte A? Taktika vastava TNK leidmiseks on iseenesest lihtne - tuleb teha katse, kus A vahel teadvustub ja vahel ei, samal ajal mõõta ajuaktiivsust ja vaadata, mis vahe on katsekordadel, kus A teadvustub ja kus mitte. Neid tingimusi omavahel võrreldes peakski selguma tähe A TNK.